BTW ทรุดหนัก!
ถ้าให้อาจารย์ประเมินสถานการณ์ของหุ้น BTW จากข่าวสารที่ปรากฎให้เห็นผ่านทางตลาดหุ้นนับตั้งแต่ปี 2560  ต้องยอมรับว่า หุ้นตัวนี้ไม่ค่อยมีกิจกรรมเกี่ยวข้องกับตลาดหุ้นสักเท่าไหร่ ส่งผลให้การพูดถึงหุ้นตัวนี้มีออกมาเป็นระลอกเหมือนคลื่นกระทบฝั่ง ต่อจากนั้นก็ไม่มีอะไรน่าสนใจอีกต่อไป
9 ก.พ. 2561

ตีแผ่บจ.ดัง
คุณสมชัย จากบางแค กรุงเทพฯ ถามถึงสถานการณ์ของหุ้น BTW หรือ บริษัท บีที เวลธ์ อินดัสตรีส์ จำกัด (มหาชน) ทำไมถึงดูทรุดโทรมอย่างหนัก ไม่มีความหวือหวาให้เห็นอีกเลย อีกทั้งข่าวสารใหม่ๆ ที่เข้ามาช่วยเสริมสร้างความมั่นใจก็ผลุบๆ โผล่ๆ เหมือนไม่เต็มใจจะออกข่าวให้นักลงทุนรายย่อยได้รับรู้ จึงอยากให้อาจารย์ช่วยประเมินสถานการณ์ที่เกิดขึ้นด้วย เพราะหุ้นตัวนี้กำลังกลายเป็นหุ้นดาวดับครับ
 
ถ้าให้อาจารย์ประเมินสถานการณ์ของหุ้น BTW จากข่าวสารที่ปรากฎให้เห็นผ่านทางตลาดหุ้นนับตั้งแต่ปี 2560  ต้องยอมรับว่า หุ้นตัวนี้ไม่ค่อยมีกิจกรรมเกี่ยวข้องกับตลาดหุ้นสักเท่าไหร่ ส่งผลให้การพูดถึงหุ้นตัวนี้มีออกมาเป็นระลอกเหมือนคลื่นกระทบฝั่ง ต่อจากนั้นก็ไม่มีอะไรน่าสนใจอีกต่อไป
นั่นหมายความว่า กลุ่มผู้บริหารให้ความสำคัญในเรื่องธุรกิจมากกว่าเรื่องหุ้น ซึ่งเป็นคุณลักษณะที่ดีสำหรับผู้บริหารที่เอาจริงเอาจัง แต่โลกของการลงทุนในยุคใหม่จำเป็นต้องบริหาร “ธุรกิจ” กับ “หุ้น” ควบคู่กันไป เพื่อทำให้ทุกคนเข้าใจความสามารถที่ก้าวล้ำไปอีกขั้น
ถึงกระนั้นอาจารย์ก็ยอมรับว่า BTW  เป็นธุรกิจที่มีจุดขายในตัวของมันเอง และสิ่งที่อาจารย์อยากจะพูดถึงก็คือ นี่เป็นบริษัทในตลาด mai ที่มีฐานทุนค่อนข้างแข็งแรง มีความสามารถในการสร้างรายได้ที่น่าสนใจ รวมทั้งราคาหุ้น ณ ปัจจุบันก็ต่ำเกินไปเมื่อเทียบกับราคาขายหุ้น IPO ที่ระดับ 3.75 บาท
ประเด็นข้างต้นกลายเป็นเรื่องที่อาจารย์ต้องกลับมาคิดทบทวนอีกครั้งว่า จุดเด่นที่กล่าวถึงทั้งหมดเป็นเพียงเรื่องราวในอดีต ไม่สามารถนำไปใช้ในอนาคตได้ และถ้ามองถึงแรงเทขายที่ยังมีออกมาเรื่อยๆ ย่อมแสดงให้เห็นว่า นักลงทุนไม่มั่นใจในทิศทางการทำธุรกิจ และตัวเลขผลขาดทุน 9 เดือนของปี 2560 น่าจะเป็นการสะท้อนตัวธุรกิจน่าจะมีปัญหาอะไรบางอย่างเกิดขึ้น
ข้อมูลตรงนี้เหมือนเป็นการย้ำหัวหมุดว่า BTW ได้กลายเป็นหุ้นดาวดับเหมือนกับที่ คุณสมชัย พูดถึงจริงๆ เพราะวันนี้ยังไม่มีอะไรสื่อให้เห็นถึงความแข็งแกร่งของบริษัท และยังไม่รู้ว่า ตัวบริษัทจะกลับมาสร้างรายได้ และทำกำไรแบบยั่งยืนด้วยวิธีไหน
สุดท้ายอยู่ที่นักลงทุนมองเรื่องนี้เป็น “โอกาส” หรือ “อุปสรรค” จึงไม่ต้องไปสนใจผู้บริหารมากนัก เพราะวันนี้ได้พิสูจน์แล้วว่า ผู้บริหารไม่ค่อยมีความกระตือรือร้นเรื่องการให้ข้อมูล ส่วนนักลงทุนจะสนใจ หรือ ไม่สนใจหุ้น BTW ก็อยู่ที่ตัวนักลงทุนครับ
สภาแมงเม่า : ดร.สมชาย